寄杭州天竺辨才大師
作者：郭祥正
朝代：宋

paragraphs: 我聞辨才師，解空稱第一。
病子得摩頂，其疾頓若失。
救物運真悲，了心非幻術。
聲名動寰宇，退身性愈密。
峨峨龍井峰，篁竹不透日。
終朝無來賓，笻枝自横膝。
此道何寥寥，差肩佛摩詰。
無生無不生，一以貫禪律。
安得兩羽翰，歸飛參丈室。
稽首慕高風，天地相終畢。